Династију је основао османски намесник албанског порекла Мухамед Али Египатски протеравши Французе који су 1798. године под Наполеоном Бонапартом окупирали Египат. Мухамед Али је окончао владавину Мамелука у Египту (1811. године). Против турског султана водио је два рата у којима се изборио за наследно право намесништва у Египту. Под владавином Мухамедових наследника, Египат пада под утицај страних сила, пре свега Британије која је у Англо-египатском рату 1882. године нанела пораз Египћанима под Ураби-пашом и поставила у Каиру свој конзулат. Током Првог светског рата, Египат је учествовао на страни Антанте што је навело Британију да и формално укине османску управу Египтом. Египат је проглашен султанатом. Године 1919. Египћани дижу устанак против Британаца, а четири година касније проглашена је краљевина Египат са Фуадом I као краљем. Током Другог светског рата Египат је поново био под британским протекторатом да би 1952. године припадници Покрета слободних официра на челу са Мухамедом Нагибом и Гамал Абдел Насером извршили државни удар и збацили краља Фарука са власти. Следеће године проглашена је Република Египат, чиме је и формално стављена тачка на постојање династије Мухамед Али.